CELEX: 22011D0325
Language: el
Date: 2011-05-20 00:00:00
Title: 2011/325/ΕΕ: Απόφαση αριθ. 1/2011 του Συμβουλίου Σύνδεσης Αλγερίας-ΕΕ, της 20ής Μαΐου 2011 , για τη σύσταση της υποεπιτροπής «Πολιτικός διάλογος, ασφάλεια και δικαιώματα του Ανθρώπου»

1.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 146/18
            
         ΑΠΌΦΑΣΗ αριθ. 1/2011 ΤΟΥ ΣΥΜΒΟΥΛΊΟΥ ΣΫΝΔΕΣΗΣ ΑΛΓΕΡΊΑΣ-ΕΕ
   της 20ής Μαΐου 2011
   για τη σύσταση της υποεπιτροπής «Πολιτικός διάλογος, ασφάλεια και δικαιώματα του Ανθρώπου»
   (2011/325/ΕΕ)
   ΤΟ ΣΥΜΒΟΥΛΙΟ ΣΥΝΔΕΣΗΣ ΑΛΓΕΡΙΑΣ-ΕΕ,
   Έχοντας υπόψη την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου (1), (εφεξής «συμφωνία σύνδεσης»),
   Εκτιμώντας τα ακόλουθα:
   
               (1)
            
            
               Οι σχέσεις και η συνεργασία της Ευρωπαϊκής Ένωσης με τους εταίρους της Νοτίου Μεσογείου μπορούν να αναπτυχθούν λαμβανομένων υπόψη των αρμοδιοτήτων της Ευρωπαϊκής Ένωσης, καθώς και των ιδιαιτεροτήτων και των αναγκών κάθε μεσογειακής χώρας.
            
         
               (2)
            
            
               Η ζωτικότητα των σχέσεων της Ευρωπαϊκής Ένωσης με την Αλγερία αυξάνει συνεχώς σε ένταση, χάρη στην εφαρμογή της συμφωνίας σύνδεσης, η οποία χρήζει τακτικής παρακολούθησης.
            
         
               (3)
            
            
               Το Συμβούλιο Σύνδεσης έχει ήδη αποφασίσει (2) τη σύσταση υποεπιτροπών της Επιτροπής Σύνδεσης Αλγερίας-ΕΕ προκειμένου να εξασφαλισθεί το κατάλληλο θεσμικό πλαίσιο για την εφαρμογή και την ενίσχυση της συνεργασίας.
            
         
               (4)
            
            
               Ο σεβασμός των δημοκρατικών αρχών, των δικαιωμάτων του Ανθρώπου και των θεμελιωδών ελευθεριών διαπνέει τις εσωτερικές και διεθνείς πολιτικές των μερών και αποτελεί ουσιώδη συνιστώσα της συμφωνίας σύνδεσης.
            
         
               (5)
            
            
               Ο πολιτικός διάλογος και η διατήρηση της ασφάλειας αποτελούν σημαντικά στοιχεία της συμφωνίας σύνδεσης και συζητούνται στο πλαίσιο των διαφόρων οργάνων που προβλέπονται από αυτήν.
            
         
               (6)
            
            
               Στο πλαίσιο του πολιτικού διαλόγου, η Αλγερία και η Ευρωπαϊκή Ένωση θέτουν φιλόδοξους στόχους, οι οποίοι βασίζονται στην αναγνωρισμένη αμοιβαία προσήλωση σε κοινές αξίες, οι οποίες περιλαμβάνουν, μεταξύ άλλων, τη δημοκρατία, το κράτος δικαίου, την προστασία και την προώθηση όλων των δικαιωμάτων του Ανθρώπου, αστικών, πολιτικών, οικονομικών, κοινωνικών και πολιτιστικών, συμπεριλαμβανομένου του δικαιώματος στην ανάπτυξη, καθώς και των θεμάτων ασφάλειας, συμπεριλαμβανομένης της καταπολέμησης της τρομοκρατίας και όλων των μορφών οργανωμένου εγκλήματος.
            
         
               (7)
            
            
               Το άρθρο 98 της συμφωνίας σύνδεσης προβλέπει τη σύσταση των απαραίτητων ομάδων εργασίας ή οργάνων για την εφαρμογή της συμφωνίας σύνδεσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η υποεπιτροπή «Πολιτικός διάλογος, ασφάλεια και δικαιώματα του Ανθρώπου» συστήνεται στο πλαίσιο της Επιτροπής Σύνδεσης Αλγερίας-ΕΕ (εφεξής αποκαλούμενης «επιτροπή σύνδεσης»). Ο εσωτερικός κανονισμός της παρατίθεται στο παράρτημα.
   Η υποεπιτροπή λειτουργεί υπό την εποπτεία της επιτροπής σύνδεσης, στην οποία υποβάλλει έκθεση μετά από κάθε συνεδρίασή της.
   2.   Τα θέματα που εμπίπτουν στην εντολή της υποεπιτροπής μπορούν επίσης να εγείρονται σε ανώτερο επίπεδο στο πλαίσιο του πολιτικού διαλόγου μεταξύ της Αλγερίας και της Ευρωπαϊκής 'Ενωσης.
   3.   Στο πλαίσιο της εντολής της, η επιτροπή σύνδεσης προτείνει στο Συμβούλιο Σύνδεσης όλα τα απαιτούμενα μέτρα για την εξασφάλιση της καλής λειτουργίας της υποεπιτροπής.
   Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.
   
      Βρυξέλλες, 20 Μαΐου 2011.
      
         
            Για το Συμβούλιο Σύνδεσης Αλγερίας-ΕΕ
         
         
            Ο Πρόεδρος
         
         M. MEDELCI
      
   
   
      (1)  ΕΕ L 265 της 10.10.2005, σ. 2.
   
      (2)  Απόφαση αριθ. 3/2007 του Συμβουλίου Σύνδεσης ΕΕ-Αλγερίας (ΕΕ L 330 της 15.12.2007, σ. 31).
   
      ΠΑΡΑΡΤΗΜΑ
      
         ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΥΠΟΕΠΙΤΡΟΠΗΣ αριθ. 7 «ΠΟΛΙΤΙΚΟΣ ΔΙΑΛΟΓΟΣ, ΑΣΦΑΛΕΙΑ ΚΑΙ ΔΙΚΑΙΩΜΑΤΑ ΤΟΥ ΑΝΘΡΩΠΟΥ»
      
      1.   Σύνθεση και προεδρία
      
      Η υποεπιτροπή «Πολιτικός διάλογος, ασφάλεια και δικαιώματα του Ανθρώπου» (εφεξής αποκαλούμενη «υποεπιτροπή») αποτελείται από εκπροσώπους των μερών της συμφωνίας σύνδεσης. Η προεδρία ασκείται εκ περιτροπής από ένα εκ των δύο μερών σε επίπεδο ανωτέρων υπαλλήλων.
      2.   Ρόλος
      
      Η υποεπιτροπή λειτουργεί υπό την εποπτεία της Επιτροπής Σύνδεσης Αλγερίας-ΕΕ (εφεξής αποκαλούμενης «επιτροπή σύνδεσης»), στην οποία υποβάλλει έκθεση μετά από κάθε συνεδρίασή της. Η υποεπιτροπή δεν έχει εξουσία να λαμβάνει αποφάσεις. Δύναται, εντούτοις, να υποβάλλει προτάσεις στην επιτροπή σύνδεσης.
      3.   Αντικείμενο
      
      Η υποεπιτροπή εξετάζει την εφαρμογή της συμφωνίας σύνδεσης Αλγερίας-ΕΕ στους τομείς που απαριθμούνται κατωτέρω. Όσον αφορά τα θέματα που αφορούν τα δικαιώματα του Ανθρώπου, την οικοδόμηση της δημοκρατίας, τη διακυβέρνηση και τα θέματα ασφάλειας που συνδέονται με τη συνεργασία στον τομέα της καταπολέμησης της τρομοκρατίας και του οργανωμένου εγκλήματος, η υποεπιτροπή αποτελεί τον βασικό μηχανισμό παρακολούθησης σε τεχνικό επίπεδο. Ειδικότερα, αξιολογεί την πρόοδο που έχει σημειωθεί στον τομέα της προσέγγισης, της εφαρμογής και της τήρησης των νομοθεσιών και εξετάζει τη συνεργασία στον τομέα της δημόσιας διοίκησης και των επιχειρησιακών πτυχών της. Επίσης, η υποεπιτροπή αξιολογεί την πρόοδο που έχει συντελεσθεί, εξετάζει τυχόν προβλήματα που ανακύπτουν στους τομείς που απαριθμούνται κατωτέρω και προτείνει τα μέτρα που μπορούν ενδεχομένως να ληφθούν.
      
                  α)
               
               
                  κράτος δικαίου, χρηστή διακυβέρνηση και δημοκρατία, και ιδίως ανεξαρτησία της δικαιοσύνης και πρόσβαση σε αυτήν και στήριξη των μεταρρυθμίσεων της δικαιοσύνης, ανταλλαγή εμπειριών και κατάρτισης·
               
            
                  β)
               
               
                  επιδίωξη της επικύρωσης και εφαρμογής των διεθνών συμβάσεων στον τομέα των δικαιωμάτων του Ανθρώπου και των θεμελιωδών ελευθεριών, καθώς και εξέταση της δυνατότητας προσχώρησης στα δευτερεύοντα πρωτόκολλα των εν λόγω συμβάσεων και ανταλλαγή απόψεων σχετικά με τυχόν επιφυλάξεις όσον αφορά τις συμβάσεις. Συνεργασία με τις διεθνείς διαδικασίες και τους διεθνείς μηχανισμούς στον τομέα των δικαιωμάτων του Ανθρώπου·
               
            
                  γ)
               
               
                  καταπολέμηση της θανατικής ποινής και των βασανιστηρίων, καθώς και πάσης μορφής διακρίσεων·
               
            
                  δ)
               
               
                  δικαιώματα του παιδιού και δικαιώματα της γυναίκας·
               
            
                  ε)
               
               
                  ελευθερία έκφρασης, ρόλος της κοινωνίας των πολιτών και προστασία των υπερασπιστών των δικαιωμάτων του Ανθρώπου·
               
            
                  στ)
               
               
                  συνεργασία σε θέματα διεθνούς δικαιοσύνης, προώθηση των διαδικασιών εκδημοκρατισμού και της χρηστής διακυβέρνησης·
               
            
                  ζ)
               
               
                  συνεργασία στο πλαίσιο πολυμερών οργανισμών σχετικά με τα δικαιώματα του Ανθρώπου·
               
            
                  η)
               
               
                  καταπολέμηση της τρομοκρατίας και του οργανωμένου εγκλήματος·
               
            
                  θ)
               
               
                  συντονισμός σε θέματα εξωτερικής πολιτικής και ασφάλειας, όπως η πρόληψη των συγκρούσεων, ο αφοπλισμός και η μη διάδοση όπλων μαζικής καταστροφής·
               
            
                  ι)
               
               
                  συντονισμός σε θέματα περιφερειακής και διεθνούς ασφάλειας κοινού ενδιαφέροντος·
               
            
                  ια)
               
               
                  ενίσχυση της διοικητικής και επιχειρησιακής ικανότητας των οικείων εθνικών οργάνων.
               
            Ο κατάλογος αυτός δεν είναι εξαντλητικός και μπορούν να προστεθούν και άλλα θέματα από την επιτροπή σύνδεσης, κατόπιν συμφωνίας των δύο μερών.
      Η συνεδρίαση της υποεπιτροπής μπορεί να εξετάζει τα θέματα που αφορούν έναν ή περισσότερους από τους ανωτέρω τομείς.
      4.   Γραμματεία
      
      Ένας υπάλληλος της Ευρωπαϊκής Υπηρεσίας Εξωτερικής Δράσης και ένας υπάλληλος της κυβέρνησης της Λαϊκής Δημοκρατίας της Αλγερίας ενεργούν από κοινού ως μόνιμοι γραμματείς της υποεπιτροπής και είναι επιφορτισμένοι με την προετοιμασία των συνεδριάσεών της.
      Όλες οι ανακοινώσεις που αφορούν την υποεπιτροπή διαβιβάζονται στους γραμματείς της.
      5.   Συνεδριάσεις
      
      Η υποεπιτροπή συνεδριάζει οσάκις το απαιτούν οι περιστάσεις, και τουλάχιστον μία φορά ετησίως, εκ περιτροπής στην Αλγερία ή στηνΕυρωπαϊκή 'Ενωση. Μπορεί να συγκληθεί συνεδρίαση κατόπιν αιτήσεως ενός εκ των δύο μερών. Ο μόνιμος αρμόδιος γραμματέας του αιτούντος διαβιβάζει την αίτηση στο άλλο μέρος. Μόλις λάβει αίτηση για συνεδρίαση της υποεπιτροπής, ο γραμματέας του άλλου μέρους απαντά εντός προθεσμίας δεκαπέντε εργάσιμων ημερών.
      Σε ιδιαίτερα επείγουσες περιπτώσεις, η υποεπιτροπή μπορεί να συγκαλέσει συνεδρίαση κατόπιν συμφωνίας των δύο μερών, εντός βραχύτερης προθεσμίας. Όλες οι αιτήσεις για σύγκληση συνεδρίασης πρέπει να υποβάλλονται γραπτώς.
      Κάθε συνεδρίαση της υποεπιτροπής πραγματοποιείται κατά την ημερομηνία και στον τόπο που συμφωνούν τα δύο μέρη.
      Οι συνεδριάσεις συγκαλούνται για κάθε μέρος από τον αρμόδιο μόνιμο γραμματέα σε συμφωνία με τον πρόεδρο. Πριν από κάθε συνεδρίαση, ο πρόεδρος ενημερώνεται σχετικά με την προβλεπόμενη σύνθεση της αντιπροσωπείας κάθε μέρους.
      Εφόσον συμφωνούν τα δύο μέρη, η υποεπιτροπή μπορεί να προσκαλέσει εμπειρογνώμονες στις συνεδριάσεις της για να την ενημερώσουν για ένα συγκεκριμένο θέμα.
      6.   Ημερήσια διάταξη των συνεδριάσεων
      
      Όλες οι αιτήσεις για εγγραφή θεμάτων στην ημερήσια διάταξη της υποεπιτροπής διαβιβάζονται στους μόνιμους γραμματείς τηςυποεπιτροπής. Για κάθε συνεδρίαση, ο πρόεδρος καταρτίζει προσωρινή ημερήσια διάταξη σε συμφωνία με το έτερο μέρος, το αργότερο δέκα ημέρες πριν από τη έναρξη της συνεδρίασης.
      Η προσωρινή ημερήσια διάταξη περιλαμβάνει τα σημεία για τα οποία οι γραμματείς έλαβαν επίσημη αίτηση εγγραφής τους στην ημερήσια διάταξη το αργότερο δεκαπέντε ημέρες πριν από την έναρξη της συνεδρίασης. Τα έγγραφα τεκμηρίωσης πρέπει να έχουν παραληφθεί από τα δύο μέρη τουλάχιστον επτά ημέρες πριν από τη συνεδρίαση.
      Η ημερήσια διάταξη εγκρίνεται από την υποεπιτροπή στην αρχή κάθε συνεδρίασης.
      7.   Πρακτικά
      
      Τα πρακτικά καταρτίζονται και εγκρίνονται από τους δύο μόνιμους γραμματείς μετά από κάθε συνεδρίαση. Αντίγραφο των πρακτικών, συμπεριλαμβανομένων,ενδεχομένως,των προτάσεων και των ιδεών που διατυπώνει η υποεπιτροπή, διαβιβάζεται από τους μόνιμους γραμματείς της υποεπιτροπής στους γραμματείς και στον πρόεδρο της επιτροπής σύνδεσης.
      8.   Δημοσιότητα
      
      Οι συνεδριάσεις της υποεπιτροπής δεν είναι δημόσιες και τα συμπεράσματα των εργασιών της δεν δημοσιοποιούνται, εκτός εάν ορίζεται άλλως.